Akademie veroordeel geweld: Afrikaans lyk na die slaansakStudente wat aan die #PrayerWalk by die Universiteit van Pretoria deelneem (Februarie 2016) Foto: ANA Deur Dr. Dioné Prinsloo Die Suid-Afrikaanse Akademie vir Wetenskap en Kuns is ernstig besorg oor die huidige vlaag van redelose geweld op kampusse en die skadelike uitwerking daarvan op gehalte-onderrig en navorsing in die nasionale tersiêre opvoedingsektor. Geen Suid-Afrikaner, van watter kultuur, godsdienstige of politieke oortuiging ook al, ook die oproeriges, het belang by die aftakeling van ons universiteite nie. Sinnelose eise wat volgens berigte deur groepe ten koste van Afrikaans as onderrig- en administratiewe taal gestel word, is klaarblyklik polities geïnspireer en alle aanduidings is daar dat rassisme (teen wit mense) ’n onderliggende faktor in die konflik is. Dit getuig ook van totale onkunde oor Afrikaans as taal wat deur ’n meerderheid Suid-Afrikaners wat nie wit is nie, gebesig word. Byna 7 miljoen Suid-Afrikaners is moedertaalsprekers van Afrikaans en miljoene Suid-Afrikaners gebruik Afrikaans in die werkplek as tweede of derde taal. Dit lyk of Afrikaans gebruik word as slaansak om ander doelwitte te bereik. ’n Dringende beroep word op leiers van alle politieke partye gedoen om hul faksies tot orde te roep en te sorg dat ’n kosbare bate – die tersiêre opvoedingsektor in Suid-Afrika – sy status van uitnemendheid in landsbelang behou. Die regering van die dag, by name die minister van hoër onderwys, moet in hierdie geval sy magte gebruik en ’n sterk standpunt inneem en nie toelaat dat universiteitskampusse letterlik slagvelde vir ideologieë word nie. Die SA Akademie besef dat besture van universiteite, by name die rektore, onder geweldige druk verkeer en nie in werklikheid toegerus is om bogenoemde konfliksituasies te hanteer nie. Daarom is dit des te meer die regering se taak en plig om dissiplinêr in nasionale belang op te tree.